2023 9 29
LT
Europos Sąjungos oficialusis leidinys
L 242/541
Bendrosios pastabos
1.
pažymi, kad Europos Audito Rūmai (toliau – Audito Rūmai) savo ataskaitoje dėl Bendrosios įmonės 2021 finansinių metų metinių finansinių ataskaitų (toliau – Audito Rūmų ataskaita) padarė išvadą, jog Bendrosios įmonės finansinė būklė 2021 m. gruodžio 31 d. bei tą dieną pasibaigusių finansinių metų operacijų ir pinigų srautų rezultatai bei grynojo turto pokyčiai visais reikšmingais aspektais yra pateikti teisingai, kaip to reikalaujama jos finansiniame reglamente ir Komisijos apskaitos pareigūno patvirtintose apskaitos taisyklėse; taip pat pažymi, kad 2021 finansiniais metais pagal sąskaitas atliktos operacijos visais reikšmingais aspektais yra teisėtos ir tvarkingos;
2.
visgi apgailestauja, kad Audito Rūmų ataskaitoje atkreipiamas dėmesys į tai, kad Bendrosios įmonės 2021 finansinių metų metinėse finansinėse ataskaitose pateikta apskaičiuota ITER projekto įgyvendinimo įsipareigojimų įvykdymo bendrų išlaidų sąmata siekia 18,3 mlrd. EUR (2021 m. vertėmis) ir kad pasikeitus pagrindinėms prielaidoms, susijusioms su sąmata ir rizika, gali labai padidėti išlaidos ir (arba) gali būti toliau vėluojama įgyvendinti ITER projektą;
3.
pripažįsta, kad programoje „Europos horizontas“ Bendrajai įmonei numatyti plataus užmojo tikslai, kuriuos galima pasiekti tik parengus ir įgyvendinus veiksmingus sprendimus, kuriais šalinami vidaus kontrolės sistemų trūkumai ir pasirengiama būsimiems iššūkiams, kylantiems dėl padidėjusios atsakomybės, pvz., žmogiškųjų išteklių valdymo ir planavimo srityje; ryšium su tuo atkreipia dėmesį į tai, kad dėl ypač sudėtingų ir kompleksinių skaičiavimų ir ataskaitų teikimo reikalavimų kyla didelė klaidų rizika, todėl ragina išnagrinėti supaprastinimo galimybes, kai tai įmanoma ir suderinama su esama teisine sistema;
4.
su susirūpinimu pažymi, kad Rusija yra Tarptautinės ITER branduolio sintezės energijos organizacijos (ITER-IO) narė, turinti įsipareigojimus į ITER montavimo vietą Prancūzijoje (Kadaraše) pristatyti kelis ITER projektams skirtus komponentus ir mokėti ITER-IO metinius įnašus, taigi kyla rizika, kad ITER projektą bus vėluojama įgyvendinti ir padidės jo išlaidos;
5.
pažymi, kad Bendroji įmonė nepakeitė ITER projekto įgyvendinimo įsipareigojimų vykdymo bendrų išlaidų sąmatos (toliau – galutinė išlaidų sąmata), kuri apima statybos ir eksploatavimo etapo iki 2035 m., taip pat eksploatavimo nutraukimo ir deaktyvavimo etapo iki 2042 m. išlaidas; be to, pažymi, kad 2021 m. pabaigoje Bendroji įmonė šias bendras išlaidas įvertino 18,3 mlrd. EUR suma (2021 m. vertėmis), ją sudaro bendra 2021 m. pabaigoje atliktų mokėjimų suma, siekianti 8,3 mlrd. EUR, ir būsimų mokėjimų sąmata, lygi 10 mlrd. EUR (2021 m. vertėmis);
6.
atkreipia dėmesį į tai, kad pasikeitus pagrindinėms prielaidoms dėl pirmiau nurodytos sąmatos ir rizikos, gali dar labiau padidėti projekto išlaidos ir gali būti toliau vėluojama įgyvendinti projektą, ir, remdamasis Audito Rūmų ataskaita, mano, kad reikėtų atkreipti ypatingą dėmesį į kai kuriuos įvykius, galinčius turėti reikšmingą poveikį 2021 m. galutinei išlaidų sąmatai; taip pat atkreipia dėmesį į tai, kad pagrindinės prielaidos apima šiuos aspektus: naujasis ITER projekto, kurį planuojama įgyvendinti 2023 m. pirmąjį ketvirtį, atskaitos scenarijus, vėlyvas komponentų tiekimas, sankcijos Rusijai, tebevykdomas Prancūzijos branduolinės saugos institucijos veiklos, susijusios su tokamako aikštelės komponentų surinkimu, tvirtinimas ir numatomas karštosios kameros komplekso išlaidų sąmatos patikslinimas; pabrėžia, kad tais atvejais, kai kyla tiekimo problemų ir dėl to trūksta esminių projekto tęsimui būtinų sudedamųjų dalių, turėtų būti išnagrinėti alternatyvūs tiekimo srautai;
7.
primena, kad oficialiai numatyta, jog pirmasis ITER eksploatacinis bandymas bus atliktas 2025 m., o visa branduolių sintezės galia bus pasiekta iki 2035 m.; tačiau pastebi, kad šis atskaitos scenarijus buvo patvirtintas 2016 m., o nuo to laiko dėl vėluojančios statybos ir gamybos bei COVID-19 pandemijos 2025 m. data tampa vis mažiau tikėtina; be to, pabrėžia, kad, kaip nurodyta Audito Rūmų ataskaitoje, kyla tolesnio vėlavimo rizika dėl skirtingų su konstrukcija susijusių aspektų kombinacijos, nes esama problemų, susijusių su virinimu vakuuminiuose rezervuaruose, sudarančiuose plieno kamerą, kurioje bus vykdomi sintezės eksperimentai, taip pat kyla korozijos problemų, dėl kurių šiluminės apsaugos skydai gali įtrūkti iki 2,2 mm, ir tai turi įtakos visiems 23 km besitęsiantiems aušinimo vamzdžiams, privirintiems prie komponentų paviršiaus; pažymi, kad dėl to, jog aušinimo vamzdžių trūkis gali būti sisteminis ir daryti poveikį visiems tokamako šiluminės apsaugos komponentams, nauja ITER vadovybė aktyvuoja tokamako šiluminės apsaugos skydų ir vakuuminių rezervuarų sektoriaus remonto strategiją;